Kathu Voortrekkers het op Vrydag, 16 September 2016, 'n Boemelaarsmiddag by die terrein gehou. Elke jeuglid en volwassene moes aantrek soos 'n boemelaar, waarna elke span hul eie skuiling moes bou en "boemelaarskos" eet.
Die doel van die aktiwiteit was om aan die jeuglede 'n praktiese voorbeeld te gee van wat dit is om in iemand anders se skoene te loop, asook dat ons dankbaar moet wees vir ons ouers en familie wat ons versorg.
Nadat Ds. Hans Britz, leraar van die Hervormde Kerk, Kathu, die middag op die toepaslike wyse geopen het, het elke jeuglid en volwassene begin werk maak van hul skuilings. Kartonbokse, sinkplate, plastieksakke en selfs 'n verlore baksteen of twee is gebruik om die skuilings te bou.
Ds. Hans en sy eggenoot, Ina, het die spanne beoordeel en Mienke Pretorius as die Boemelaar van die dag aangewys. Die Bye (Graad 2) en die Meerkatte (Graad 3) het die beste boemelaarskuiling gebou.
Mienke Pretorius - Boemelaar van die dag.
Die Boemelaarspan van die dag, vlnr: Tania van Rooyen, Hesmari Eksteen, Adriaan Opperman, Danya Lubbe, Daleen Loots, Annika Greyvenstein, Marli Loots en Karien Fourie.
Die Voortrekker Jeugbeweging is op 30 September 1931 deur wyle Dr C.F. Visser (en ander rolspelers) in Bloemfontein gestig. Agt en 'n half dekades later is Die Voortrekkers nog steeds dié organisasie waar kinders van alle ouderdomme pret in die natuur kan beleef, kampe kan bywoon, op staptogte gaan, aan spesialisasies werk en nog vele, vele meer.
Die Nasionale Komitee : Bemarking van Die Voortrekkers het in samewerking met Jak de Priester, die welbekende Afrikaanse sanger, gedurende 2015 'n lied geskryf waarin Voortrekker-wees uitgebeeld word. Die lied is gedurende 2016 by verskeie feesgeleenthede gesing. Enkele van die lirieke lees soos volg:
"Ons spore lê vêr oor die land
Tot oor die see se witste sand
Ons vure sal steeds helder brand
Ons vier ons vryheid in ons land
Want ons harte is hier in die veld
waar die doringbome groei en strome vloei
elke dag en elke nag bring nuwe krag
Maak ons nuwe spore
Ons spore lê vêr oor die land
Ons maak 'n kampvuur selfs in die sand
En ons almal bou 'n hegte band
Ons vorm die toekoms van ons land"
'n Logo, "Die Voortrekkers trap nuwe spore", is ontwikkel om gebruik te word met alle korrespondensie gedurende 2016.
Kathu Voortrekkers het ook 'n groot mylpaal gedurende 2016 behaal. Op 10 Maart 1976 is die plaaslike tak van Die Voortrekkers gestig en vir die afgelope 40 jaar vind spanbyeenkomste Vrydag middae by Haakdoringstraat 16 plaas.
Vir meer inligting rondom Die Voortrekkers besoek die webwerf www.voortrekkers.co.za of besoek Kathu Voortrekkers tydens spanbyeenkomste.
Dames leer troukoek versier
Dea Smith van Faire de la Pâtisserie in Pretoria het van Donderdag 6 tot Sondag 9 Oktober 2016 'n troukoekversieringskursus by Café @ Tshimo in Kathu kom aanbied. Dames van so ver as Lime Acres en Upington het die kursus bygewoon. Hulle het verskeie tegnieke geleer, onder andere hoe om eetbare kant te maak, hoe om fondant rose te maak en hoe om 'n laag van 'n koek met suiker kristalle oor te trek. Die groep is dit eens dat dit 'n ongelooflike leerervaring was. Die volgende kursus word reeds beplan vir vroeg in 2017.
Agter: Zanie Jordaan (Lime Acres), Nancy Jeanette (Kathu), Dea Smith (Pretoria), Judy de Klerk (Upington) en Hettie du Plessis (Kathu). Voor: Andreahet Titus (Upington), Misha Laubscher (Upington), Abigail de Koker (Kathu) en Marlene van Schalkwyk (Daniëlskuil).
Adulescentia-Uitgewers het besluit om kinders onder die ouderdom van twaalf die wonderlike geleentheid te bied om hulle skryf vernuf in 'n saamgestelde storie- en digbundel te publiseer. Nie alleen kan hulle daarmee 'n lekker sakgeldjie verdien nie, maar dit wakker ook die liefde vir kreatiewe skryfkuns aan vanaf 'n baie jong ouderdom.
Handgeskrewe of getikte gedigte of stories kan aan Ria Richards per e-pos of gewone pos gestuur word, wat dit dan sal verwerk in die korrekte formaat vir publikasie. Getekende of geverfde prentjies wat by die storie/gediggie sal pas, is ook baie welkom.
Die gedig of storie moet die kind se eie kreatiewe werk wees. Nie iets wat van die Internet afgelaai word, of uit 'n boek kom nie. (Mamma's en pappa's mag 'n bietjie help, maar onthou om binne die raamwerk van die kind se ouderdomsgroep te hou.)
Gedigte: Minimum van ten minste drie versies met vier reëls elk. Afhangende van die kind se ouderdom. Enige onderwerp.
Stories: Minimum van 500 – 800 woorde. Afhangende van die kind se ouderdom. Enige onderwerp.
Vergoeding word betaal in die vorm van driemaandelikse tantième. (Persentasie van boekverkope vir daardie termyn en afhangende hoeveel kinders se skryfwerk is in die spesifieke publikasie.)
Of pos dit aan: Ria Richards, Posbus 429, Sundra, 2200.
Intekenvorms kan ook by Ria verkry word via e-pos.
Uitreikaksie van veeartse en personeel
Van die Diereforumlede van Postmasburg wat gehelp het. Vlnr. Vicky Henrico, Tina Snyman, Thea Fourie, Liezl Calitz, Wilma Van Zyl en Daphne Benade.
'n Langverwagte ideaal het op 3 Oktober 2016 vir die plaaslike Diereforum gerealiseer met die besoek van veeartse en personeel vanuit verskeie
gebiede om gespesialiseerde diens aan die diere van behoeftige persone te verskaf en sodoende die lewe van hierdie diere te verbeter.
Drie vroueveeartse, dokters. Lea Shuda, Maike Otterman en Ashley Pretorius, saam met die beheervoerende tegnikus van die provinsie, mnr. Deon Kriel van Kimberley en verskeie ander dieregesondheid tegnici en gewillige helpers, was die weldoeners wat 'n groot aantal diere onder hande gehad het.
'n Bussie en ander voertuie vanuit Kimberley, Upington, De Aar en Calvinia het by 'n perseel in die Industriële gebied van Postmasburg byeengekom vanwaar die dienste uitgevoer is. Persone vanuit die provinsie het verskillende dienste verrig – Kimberley, De Aar, Upington, Kuruman, Calvinia en selfs vanuit Van Zylsrus was iemand teenwoordig en Postmasburg se Forum en helpers was raakvatters.
Hierdie dienste word hoofsaaklik gedoen vir eienaars van honde wat dit nie kan bekostig om operasies soos sterilisasies en ander belangrike mediese hulp aan oorwegend katte en honde te laat doen nie. Die vorige week het Diereforumlede en medewerkers die woongebiede besoek en
Hierdie aksie is geïnisieer uit die verpligte diens wat staatsveeartse na voltooiing van hul studies moet doen (CCS) wanneer hul beskikbaar kan wees.
Waar behoeftes bestaan word die kantoor in Kuruman gekontak wat dan volgens hierdie behoeftes 'n tydrooster in die streek bepaal.
Tydens die besoek het 60 diere onder die bekwame hande van die veeartse en medewerkers deurgeloop, wat 52 honde en 6 katte se sterilisasies en kastrasies insluit. Ongelukkig moes 3 diere "uitgesit" word weens katgriep en 'n werpsel van 9 is ook "uitgesit" omdat die eienaars hulle nie wou hê nie - 'n aanduiding van hoe effektief en hoeveel waardering daar vir die steriliasies is.
Daar word verneem dat daar Donderdag (datum nie bekend) ook by die gemeenskapsentrums van Postdene, Newtown en Boichoko inspuitings gratis teen hondsdolheid vir alle honde en katte toegedien gaan word omdat die siekte ook in dié area teenwoordig is.
Hierdie besoek was ook 'n uitkoms vir baie diere wat die bose kringloop van ongekontroleerde aanteel en die gevolglike swaarkry van die diere weens verskeie faktore – buite hul beheer - moet ondergaan.